คลังดึงสำนักงบเร่งโปรยเงินไทยเข้มแข็ง
โพสต์ทูเดย์-รมว.คลัง ให้สำนักงบประมาณเป็นฝ่ายเลขาฯคณะกรรมการกลั่นกรองไทยเข้มแข็ง&nbsp;แทน สบน. หวังให้เบิกจ่ายงบรวดเร็ว
4 ม.ค. 2553

โพสต์ทูเดย์-รมว.คลัง ให้สำนักงบประมาณเป็นฝ่ายเลขาฯคณะกรรมการกลั่นกรองไทยเข้มแข็ง แทน สบน. หวังให้เบิกจ่ายงบรวดเร็ว
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธานคณะกรรมการกลั่นกรองโครงการไทยเข้มแข็ง กล่าวว่า นายกรณ์ จาติกวณิช รมว.คลัง สั่งการให้ปรับคณะกรรมการกลั่นกรองฯ โดยให้ทางสำนักงบประมาณมาเป็นฝ่ายเลขานุการ แทนสำนักงานบริหารหนี้สาธารณะ (สบน.) เนื่องจากขั้นตอนการกู้เงินดำเนินการเรียบร้อยแล้ว และปี 2553 จะเน้นในเรื่องการอนุมัติโครงการ และเร่งการเบิกจ่ายใช้เงินงบประมาณ
ล่าสุดในส่วนของโครงการที่ยังเสนอรายละเอียดให้สำนักงบประมาณไม่ทัน 3.9 หมื่นล้านบาท และคณะรัฐมนตรีมีมติให้ส่งรายละเอียดให้สำนักงบประมาณภายในวันที่ 29 มกราคม 2552 ถึงขณะนี้ส่งมาแล้ว 3.7 พันล้านบาท ส่วนการเบิกจ่ายถึงวันที่  1 มกราคม มีการทำสัญญาจัดซื้อจัดจ้างไปแล้ว 736 โครงการ วงเงิน 4.89 หมื่นล้านบาท และมีการเบิกจ่ายเงินไปแล้ว 2.6 หมื่นล้านบาท
นายสถิตย์ กล่าวว่า ในโครงการที่ค้างอยู่ 3.9 หมื่นล้านบาท เป็นโครงการที่มีค่าใช้จ่ายเป็นลัษณะงบประจำ จำนวนเงิน 2 หมื่นล้านบาท ซึ่งในจำนวนนี้เป็นโครงการของกระทรวงสาธารณสุข ซึ่งมีปัญหาต้องทบทวนใหม่ 1.1 หมื่นล้านบาท ส่วนโครงการที่เหลือ เป็นโครงการที่ก่อหนี้ผูกพันเกิน 1 ปี วงเงิน 1.8 หมื่นล้านบาท
สำหรับการทบทวนโครงการไทยเข้มแข็งของกระทรวงสาธารณสุขก็จะยึดหลักต้องเสนอให้ทันภายใน 29 มกราคม หากไม่ทันก็จะตัดงบทิ้งไป เพราะการดำเนินโครงการไทยเข้มแข็ง ยึดหลักโครงการที่มีความพร้อมและดำเนินการได้ทันที หากเสนอมาไม่ทัน ก็แสดงว่าโครงการไม่มีความพร้อม ส่วนเงินที่ถูกตัดไปก็ขึ้นอยู่กับนโยบาย ว่าจะโยกไปใช้ส่วนอื่น หรือไม่ใช้เลย